Kuka kukin on

Kuka kukin on on teossarja, jossa julkaistaan merkittävien, elävien suomalaisten henkilötietoja. Teoksiin valitaan yhteiskunnassa ja talouselämässä vaikuttavia sekä tieteessä ja taiteessa ansioituneita Suomen kansalaisia. Vuoden 2005 kirjassa on kuvaus lähes neljästätuhannesta ihmisestä.

Kirjan toimitus valitsee mukaan tulevat henkilöt asiantuntijoiden avustuksella. Asemansa perusteella mukaan pääsevät esimerkiksi kansanedustajat, ministerit, piispat, kenraalit, suurlähettiläät, kaupunginjohtajat, tärkeimpien lehtien päätoimittajat ja suurimpien yritysten johtajat.

Teoksen tiedot pyydetään henkilöiltä itseltään. Kysyttäviä asioita ovat muun muassa nimet, syntymätiedot, perhesuhteet, opinnot, työ- ja luottamustehtävät, julkaisut, sotilasarvo, arvonimet, puoluekanta ja harrastukset. Teoksessa kerrotaan henkilöstä vain sellaisia tietoja, joita hän haluaa antaa julkaistavaksi. Toimitus muokkaa saamiaan vastauksia kirjan linjan mukaiseksi sekä mahdollisesti karsii tietoja tai täydentää niitä lehtien avulla. Aikaisemmin toimitus on laatinut artikkeleita vastaamatta jättäneistä henkilöistä, mutta enää niin ei tehdä. Kirjaa kustantavan Otavan mukaan muutamat kymmenet suomalaiset eivät antaneet henkilötietojaan Kuka kukin on 2005 -teosta varten.

Kuka kukin on -sarjan vuosikerrat ovat 1909, 1920, 1934, 1941, 1950, 1954, 1960, 1964, 1966, 1970, 1974, 1978, 1982, 1986, 1990, 1994, 1998, 2001, 2003, 2005, 2007, 2009, 2011 ja 2015. Vuosina 1920, 1934 ja 1941 teoksen nimenä oli Aikalaiskirja. Teoksesta löytyvät tärkeimmät ansiomerkit ja Puolustusvoimien ylennykset.Otava: Kuka kukin on – 4000 merkittävää suomalaista 

2000-luvun painokset
2007
Kuka kukin on 2007 -teoksessa on tietoja 3 883 merkittävästä suomalaisesta tieteen, taiteen, talous- ja yhteiskuntaelämän vaikuttajasta. Ensimmäistä kertaa esiteltäviä henkilöitä on mukana 370. Uusia nimiä ovat muiden muassa kirjailija Virpi Hämeen-Anttila, käsikirjoittaja-ohjaaja Juha Jokela, uimari Hanna-Maria Seppälä ja yhdistetyn hiihtäjä Hannu Manninen. Myös Suomen ainoan euroviisuvoittajan Lordi-yhtyeen laulaja Mr. Lordi on päässyt kirjaan.

Vuonna 2007 Kuka kukin on -teosta muutettiin kooltaan suuremmaksi.

2009
Teoksen satavuotistaivalta juhlittiin vuonna 2009 niteellä Kuka kukin on 100 vuotta: Tämän päivän tekijät yksissä kansissa, ja teoksen alussa julkaistiin historioitsijoiden artikkeleita kirjasarjan vaiheista.Kuka kukin on 2009. Helsinki 2008. 

2011
Vuonna 2011 ilmestyi teoksen 23. vuosikerta. Painoksessa on lähes 4000 henkilön tiedot, uusia henkilöitä on 320.Otava: Kuka kukin on 2011 , viitattu 18.9.2012

2015
Vuonna 2015 ilmestyi Ulla Paavilaisen toimittama teoksen 24. vuosikerta, jossa on noin 500 uutta henkilöä. Kirjassa esitellään ensimmäistä kertaa muun muassa kokki Sami Garam, suunnistaja Minna Kauppi, kirjailija Katja Kettu, rapartisti Paleface, toimittaja-maailmanmatkaaja Riku Rantala, Luonto-Liiton toiminnanjohtaja Leo Stranius ja elokuvaohjaaja Selma Vilhunen. Tämä on ollut toistaiseksi sarjan viimeinen osa.

Elektroniset julkaisut
Kuka kukin on julkistettiin maksullisena elektronisena verkkopalveluna vuonna 1987. Otavan ylläpitämään tietokantaan otettiin yhteys modeemin avulla.”Otava elektroniseen kauteen.” Printti 5/1987, s. 5. 

Vuosituhannen vaihteen aikoihin Kuka kukin on julkaistiin myös CD-ROM-versiona. Tässä julkaisumuodossa oli enemmän elämäkertoja kuin kirjassa, koska CD-ROM-versioon voitiin ottaa mukaan täydelliset tiedot myös niistä henkilöistä, joiden kohdalla painetussa kirjassa oli ainoastaan viittaus johonkin aikaisempaan osaan. Monista henkilöistä oli CD-ROM-versiossa myös kuva.Kuka kukin on 2001, ”Lukijalle”, s. 6. Helsinki 2000. 

CD-ROM-versio ilmestyi vuosina 1998–2003. Sittemmin niin useat kohdehenkilöt kielsivät tietojensa julkaisemisen elektronisessa muodossa, ettei CD-ROM-version julkaisemista pidetty enää tarkoituksenmukaisena.Kuka kukin on 2007, ”Lukijalle”, s. 6. Helsinki 2006. 

Muuta
Otava julkaisi vuonna 1961 Aikalaiskirjojen ja Kuka kukin on -teosten pohjalta kirjan Kuka kukin oli, joka kertoi 1900-luvulla kuolleista merkittävistä suomalaisista. Ajatus julkaisi 2005 Mikko Metsämäen ja Esa Mäkisen kirjoittaman kirjan Kuka kukin luulee olevansa, jossa irvaillaan suomalaisille julkisuuden henkilöille.

 Katso myös 
 Vem och vad, vastaava ruotsinkielinen teos
 Vem är det, vastaava Ruotsissa ilmestyvä teos

Lähteet
Kuka kukin on 2005, esipuhe, Otava, 2004.
Kuka kukin on 2009 -kirjan lehdistötiedote 

 Viittaukset 

Aiheesta muualla

Aikalaiskirja 1934 Runeberg.orgissa
Kuka kukin on 1954 ja 1978 Runeberg.orgissa

Luokka:Suomalaiset elämäkerrat ja muistelmat
Luokka:Henkilömatrikkelit